7 ነጥብ 9 ሚሊየን ሊትር ኢታኖል ከቤንዚል ጋር በመቀላቀል ገበያ ላይ መዋሉ ተገለፀ
-በሀገሪቱ ባለፉት 11 ወራት 7 ነጥብ 9 ሚሊየን ሊትር ኢታኖል ከቤንዚል ጋር በመቀላቀል ገበያ ላይ መዋሉን የውሃ ኢነርጂ ሚኒስቴር አስታወቀ።በሚኒስቴሩ የህዝብ ግንኙነትና ዳይሬክቶሬት ዳይሬክተር አቶ ብዙነህ ቶልቻ ለዋልታ ኢንፎርሜሽን ማዕከል እንደገለፁት፤ 7 ነጥብ 9 ሚሊየን ሊትር ኢታኖልን ከቤንዚል ጋር ቀላቅሎ ገበያ ላይ በማዋል 6 ነጥብ 9 ሚሊየን ዶላር የውጪ ምንዛሬ ማዳን ተችሏል።የኢታኖል ምርትን በመተሃራና ፊንካ ስኳር ፋብሪካዎች እንደሚመረት የገለፁት አቶ ብዙነህ ምርቱን በመቀላቀል በኩል ደግሞ የናይል፣ ኦይል ሊቢያና የኖክ ማደያዎች ቀላቅለው ለገበያ እንደሚያቀርቡ ገልፀዋል።የኢታኖል ምርት ጥቅም ላይ መዋል ከጀመረበት 2001 ዓ.ም ጀምሮ እስከ ግንቦት በአጠቃላይ 38 ነጥብ 54 ሚሊየን ሊትር ኢታኖል ከቤንዚል ጋር በመቀላቀል ጥቅም ላይ ውሏል ብለዋል።በዚህም ከውጪ ይገባ የነበረውን ቤንዚል ማስቀረት 30 ሚሊየን 200 ሺ ዶላር  የውጭ ምንዛሪን ማዳን መቻሉን ተናግረዋል።በሀገሪቱ እየተካሄደ ካለው ፈጣን የኢኮኖሚ እንቅስቃሴ ጋር ተያይዞ የነዳጅ ፍላጎት በከፍተኛ ፍጥረት እያደገ መምጣቱን የገለፁት አቶ ብዙነህ በአሁኑ ወቅት በየአመቱ ከ8 ነጥብ 6 ቢሊየን ብር በላይ ለነዳጅ ዘይት ግዢ እንደሚውል ገልፀው፤ ይህም የሀገሪቱ የውጪ ምንዛሬ ገቢ ላይ የሚያሳድረው ተፅዕኖ ቀላል የሚባል አይደለም በማለት ተናግረዋል።በመሆኑም በእድገትና ትራንስፎርሜሽን እቅዱ መጨረሻ እየተሰሩ ያሉ የስኳር ፋብሪካዎችን ታሳቢ በማድረግ በአመት 181 ሚሊየን ሊትር ኢታኖል ለማምረት መታቀዱን አቶ ብዙነህ ገልፀዋል።በአገር ውስጥ በሚመረቱ የሀይል ምንጮች ፍላጎቱን በመተካት ለነዳጅ ዘይት የሚወጣውን የወጪ ምንዛሬ ማስቀረት እንደሚገባ ጠቁመው፤ ለተግባራዊነቱም የተለያዩ እንቅስቃሴዎች በመደረግ ላይ ነው ሲሉ መናገራቸውን ዋልታ ኢንፎርሜሽን ማዕከል ዘግቧል።